आसामाव बिधान सभानि बिसायख’थिनि खालारा खाथिथारसै। बेखौ लानानै आसामनि जायगायारि राजखान्थि दोलोजों लोगोसे हारिमायारि राजखान्थि दोलोफोरा बिसायख’थि गेलेनो साखा फारा जाबाय । बिनिखायनो सानफ्रोमबो गोबां राजखान्थि दोलोफोरनि बिसायख’थिनि फोसावदिंनाया बारानिफ्राय बारा जानो हमदों। बेखौ लानानै दोलोयारि दैदेनगिरि-मावथिफोरा गावबा गाव दोलोनि गोजौ थाखोनि दैदेनगिरिफोरनि खाथियाव बिजाथि मोननो आरजलाइ गथायदों। बिनिनो सोरबा दोलोनि टिकेट मोननानै रंजागोन, सोरबा टिकेट मोनाब्लाबो दोलोनि थाखाय फैगोन बिधान सभा बिसायख’थियाव दोलोनि बिजाथिखौनो देरहा होनो खामानि मावगोन आरो सोरबाबा दोलोनि बिजाथिनि टिकेट मोनैनि दाहायाव लोगोफोरनि थुनायाव उदां बिजाथि महरैबो बिसायख’थि गेलेनो हागौ। दासान्दै आसामनि राजखान्थिनि फोथाराव माखासे राजखान्थि दैदेनगिरि-मावथिफोरा मोनसे दोलोनिफ्राय गुबुन मोनसे दोलोआव हाबहैनाय-ओंखारलाय थासारिया जागासिनो दं। राजखान्थियाव रावबो थाथाय सुथुर एबा बिसुखे गैया। बि बाथ्राखौनो थांनाय बा बोसोरनि बिजेपिनि बिसुखे बिपिएफ दोलोआ कंग्रेस दैदेननाय बेरेखा जथायमा हानजायाव हाबफा देरहैबाय। जथायमा हानजायाव हाबनानै हाग्रामा महिलारीआ साननैसो सिगां तेजपुरनि सुबुं गौमायाव कंग्रेसनि दैदेनगिरि प्रियंका गान्धीनि नुजाथिनायाव बिजेपि दोलोखौ फेजेननो हुंखार होनानै बुंदोंमोनदि बे खेबाव कंग्रेसनि सोरखार दानानै होगोन। लोगोसे गिबि खोलोबनि मोन 12 बियाबाव कंग्रेसखौ देरहा होनो बिबान लानाय बाथ्राखौ फोसावो। कंग्रेसनि गोजाम लोगो होननानै हाग्रामा महिलारीआ बुंनानै बिजेपि दोलोआ आयदाखौ रेजें खालामनो सानोब्लाबो बि फिन लोगो जानाया बिजेपि दोलोनि दाजाब-दानख’नि सानखान्थिआव आवबा जानायनि इंगिदा रोखा जाहांदों। मानोना बिटिआरनि सिङाव थानाय मोन 12 बिधान सभा बियाबाल’ नङा। बिनि बायजोनि मोन नैजिफ्राम बियाबनि बर’ भटारनि गेजेराव हाग्रामा महिलारीनि गोहोमखौ गैया होननानै नंखाय बुंनो हाया। 17 बोसोरानो बिटिसिआव सोरखार सालायनाय हाग्रामा महिलारीखौ प्रमद बर’ दैदेननाय इउपिपिएल आरो बिजेपि दोलोआ गोहोखौ गैया खालामदोंब्लाबो थांनाय बिटिसि बिसायख’थियाव मोन 17 मासि मोननाय बिपिएफ दोलोआ दाबो बिटिआरआव मोनसे गिदिर गोहो दं । बिनिखायनो हेंथा जथायमाया सुजुनाय मावथांखि बादियै बिटिआरनि सिङाव थानाय मोन 12 बिधान सभा बियाबाव कंग्रेस, ए आइ इउ डि एफजों लोगोसे मोनद’ दोलोआ रावखौबो बिजाथि होयाबालानो लोगोयारि दोलो बिपिएफ दोलोखौ मदद होगोनखौ नुहुरो । बिनि उलथायै बिटिआरनि बायजोनि गोबां बियाबाव बिपिएफ दोलोआ जथायमानि गुबुन लोगोयारि दोलोनि बिजाथिफोरखौ मदद होगोन । बिजेपि दोलोखौ फेजेननायनि थाखाय बिदि थिरांथा जायोब्ला बे जथायमानि राजखान्थियाव थारैनो गोहोम खोख्लैनो हागौखौ नुहुरो । फोरमायनांगोन दि 2016 मायथायनि बिधान सभा बिसायख’थियाव बिटिआरनि सिङाव थानाय गसायगाव, कक्राझार सोनाब, कलाइगाव आरो माजबाट बियाबाव बिपिएफ दोलोनि उनाव नैथि थाखोयाव दंमोन ए आइ इउ डि एफ दोलोआ। बिनि थाखायनो बे खेबनि बिसायख’थियाव बे मोनब्रै बियाबाव ए आइ इउ डि एफआ जथायमा जानानै बिजाथि होनायनि सुसु-सासा जादोंमोनब्लाबो बिपिएफ जथायमानि बाहागोयारि जानायाव बदरुद्दिन आजमल दैदेननाय दोलोआ बे साननायखौ नागारबाय होननानै खौरां मोननाय जादों। बिनि उलथायै बिटिआरनि बायजोयाव ए आइ इउ डि एफ आरो कंग्रेस बिजाथिया बादायलायनो नागिरनाय बियाबफोराव बिपिएफ दोलोआ मदद होजोबनो हागौ ! बे सावरायज्लायनाया जामारोब्ला बियाबफोराव बिजेपि लोगोयारि दोलोफोरा गिनांगौ दं। बे बाथ्राया थिगदि बे लोगोयारि राजखान्थियाव मासिखौ रानलायनायासो सोनारो । नाथाय बिटिआरनि सिङाव थानाय बिधान सभा बियाबफोराव बिजेपि दोलोआ इउपिपिएल दोलोजों लोगो जानानै भट गेलेनो ओंखारनानै देरहानो नाजानायाव गाहाइ हेंथागिरि महरै हाग्रामा महिलारीआनो जागोन बे थार बाथ्रा। गुबुन फारसे बिटिआरनि बायजोनि मैखोम बर’फोर थानाय बिधान सभा बियाबफोराव प्रमद बर’नि ना हाग्रामा महिलारीनि ना बिस्वजित दैमारीनि गोहोम दं, बेखौ समासो खिन्थासिगोन। बे गोहोमानो फैगोन गोदान सोरखार दानायाव माबेबा राजखान्थि दोलोखौ मदद खालामगोन होननानै साननो हायो ।